
Traktor és függesztett munkagép stabilitás vizsgálata

Az optimális erő- és munkagép kapcsolat létrehozása agrotechnikai, energetikai és biztonsági szempontok miatt is fontos feladat és gyakran nehéz döntés elé állítja a gazdálkodókat. Jelenleg számos traktor és munkagép kapható, a kedvező gépkapcsolás megválasztása komoly szakmai tudást és döntést igényel a mezőgazdasági szakemberektől.
TDK dolgozatomban a traktor és függesztett munkagép stabilitás vizsgálatával foglalkoztam. Az irodalom feldolgozásban bemutattam az univerzális traktorok tulajdonságait, agrotechnikai követelményeit. Elemeztem a hosszirányú stabilitási problémákat, azok megoldásait, a pótsúlyozás kivitelezéseinek a feltételét és a munkagépek csatlakoztatási lehetőségeit. Továbbá a függesztett munkagépek agrotechnikai követelményeit, szerkezeti felépítésüket is áttekintettem és értékeltem.
Méréseimet az egyetem által biztosított John Deere 6600 típusú traktoron végeztem el. A traktor stabilitásvizsgálatát Amazone típusú függesztett munkagépekkel végeztem.
A mérési eredményekből meghatároztam a traktor súlypontjának, valamint a traktor elejére elhelyezhető pótsúlyok súlypontjának koordinátáit. A függesztett munkagépek súlypont koordinátáit a helyi forgalmazó biztosította számomra.
A mérésekkel és a számításokkal az volt a célom, hogy a traktor-munkagép kapcsolat stabilitását ellenőrizzem.
A mérési eredmények felhasználásával olyan számítási folyamat dolgozható ki, amellyel értékelni lehet az adott traktor-munkagép stabilitását. Továbbá realizálható, hogy egyáltalán létrejöhet-e a kapcsolat, és ha igen akkor megfelel-e a biztonsági előírásoknak.



